Απόφαση του Συμβουλίου της 29ης Ιανουαρίου 2001 σχετικά με την υπογραφή εξ ονόματος της Ευρωπαϊκής Κοινότητας της σύμβασης σχετικά με τη διατήρηση και τη διαχείριση των αλιευτικών πόρων στο Νοτιοανατολικό Ατλαντικό (2001/319/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας και ιδίως το άρθρο 37 σε συνδυασμό με το άρθρο 300 παράγραφος 2 πρώτο εδάφιο, πρώτη φράση, την πρόταση της Επιτροπής, Εκτιμώντας τα ακόλουθα: (1) Η Κοινότητα είναι αρμόδια για την θέσπιση μέτρων διατήρησης και διαχείρισης των αλιευτικών πόρων και για τη σύναψη συμφωνιών με άλλες χώρες ή διεθνείς οργανώσεις. (2) Η Κοινότητα είναι συμβαλλόμενο μέρος στη σύμβαση των Ηνωμένων Εθνών για το δίκαιο της θάλασσας, η οποία υποχρεώνει όλα τα κράτη μέλη και τη διεθνή κοινότητα να συνεργάζονται για τη διατήρηση και διαχείριση των βιολογικών πόρων της θάλασσας. (3) Η Κοινότητα υπέγραψε τη συμφωνία για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982, σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων(1). (4) Η έβδομη σύσκεψη των παράκτιων κρατών και άλλων ενδιαφερομένων μερών για την μελλοντική σύμβαση σχετικά με τη διατήρηση και διαχείριση των αλιευτικών πόρων στο Νοτιοανατολικό Ατλαντικό παρουσίασε ένα σχέδιο σύμβασης. (5) Στόχος της παρούσας σύμβασης είναι να εξασφαλίσει την μακροπρόθεσμη διατήρηση και την βιώσιμη εκμετάλλευση των αλιευτικών πόρων στην ζώνη την οποία καλύπτει η σύμβαση μέσω της αποτελεσματικής εφαρμογής της. (6) Δεδομένου ότι οι αλιείς της Κοινότητας αλιεύουν εντός της ζώνης την οποία καλύπτει η σύμβαση, είναι προς το συμφέρον της Κοινότητας να διαδραματίσει αποτελεσματικό ρόλο στην εφαρμογή της σύμβασης και είναι, ως εκ τούτου αναγκαίο, να υπογράψει η Κοινότητα τη σύμβαση, ΑΠΟΦΑΣΙΖΕΙ: Άρθρο 1 Η υπογραφή της σύμβασης σχετικά με τη διατήρηση και διαχείριση των αλιευτικών πόρων στο Νοτιοανατολικό Ατλαντικό εγκρίνεται εξ ονόματος της Ευρωπαϊκής Κοινότητας, με την επιφύλαξη της απόφασης του Συμβουλίου για τη σύναψη της συμφωνίας αυτής. Το κείμενο της σύμβασης επισυνάπτεται στην παρούσα απόφαση. Άρθρο 2 Ο Πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει τη σύμβαση, εξ ονόματος της Ευρωπαϊκής Κοινότητας υπό την επιφύλαξη της σύναψής της. Βρυξέλλες, 29 Ιανουαρίου 2001.

[Source: multi_eurlex | Tokens: 2200]